Miestne zastupiteľstvo mestskej časti Bratislava-Petržalka

Materiál na rokovanie Miestneho 
zastupiteľstva mestskej časti Bratislava-Petržalka
dňa 30. októbra 2007

Materiál číslo: 87/2007	

K bodu: Zmena Štatútu fondu statickej dopravy

Predkladá: 	Návrh uznesenia:

Ľudovít Augustín                  	Miestne zastupiteľstvo mestskej časti 
Predseda Rady fondu statickej dopravy	Bratislava-Petržalka
	
	s ch v a ľ u j e

Štatút fondu statickej dopravy

Prerokované:
v miestnej rade
dňa 9.10.2007 

Spracovateľ:
Ľudovít Augustín

Dôvodová správa

Zvolení zástupcovia v novom funkčnom období, schválili program priorít mestskej časti Petržalka. V oblasti dopravy je priorita riešenia statickej dopravy. Aby mohla byť rozvinutá myšlienka podpory budovania kapacít parkovacích státí, musí sa zmeniť doterajší štatút fondu statickej dopravy v bodoch, ktoré neumožňovali dynamiku a spôsobovali naopak stagnáciu činnosti. Po prerokovaní a zapracovaní pripomienok formálnych aj vecných, vznikol návrh, ktorý by mal byť odsúhlasený zastupiteľstvom a stal sa nástrojom transparentnej podpory pre financovanie alebo spolufinancovanie prípravy, uskutočnenie výstavby, prevádzky a údržby zariadení statickej dopravy v správe mestskej časti.

Materiál bol predmetom rokovanie Miestnej rady mestskej časti Bratislava-Petržalka dňa 9.10.2007, ktorá ho uznesením č. 84 odporučila miestnemu zastupiteľstvu schváliť.

N á v r h
Štatút
Fondu statickej dopravy mestskej časti Bratislava – Petržalka

§ 1
Zriadenie fondu a jeho účelové určenie

V súlade s § 15 zákona č. 583/2004 Z. z. o rozpočtových pravidlách územnej samosprávy a uznesením Miestneho zastupiteľstva mestskej časti Bratislava-Petržalka (ďalej len „miestne zastupiteľstvo“) č. 121 zo dňa 8.2.2000 zriaďuje sa účelový mimorozpočtový peňažný fond určený na prípravu, uskutočnenie výstavby, prevádzku a údržbu zariadení statickej dopravy v správe mestskej časti. 

§ 2
Správa fondu

Správu fondu vykonáva miestne zastupiteľstvo prostredníctvom svojho poradného orgánu Rady fondu statickej dopravy. 

§ 3
Rada fondu

1. Rada fondu má 6 členov a tajomníka z odborných pracovníkov miestneho úradu, ktorého menuje starosta.
2.  Členov rady fondu volí a odvoláva miestne zastupiteľstvo. 
3. Na čele rady fondu je predseda, ktorého v jeho neprítomnosti zastupuje podpredseda. Predsedu a podpredsedu volí a odvoláva miestne zastupiteľstvo. 
4.  Členstvo a funkcia v rade fondu je čestná.

§ 4
Úlohy rady fondu

1.	Rieši základné otázky tvorby prostriedkov fondu rokovaním so subjektami v zmysle §6 ods. 1b,c,f.
2.	Navrhuje ročný rozpočet príjmov a výdavkov v závislosti na konkrétne projekty, ktoré už majú schválenú prioritu.
3.	Predkladá  miestnemu zastupiteľstvo návrh na čerpanie prostriedkov podľa bodu 2.
4.	Kontroluje a schvaľuje použitie prostriedkov fondu na určený účel.
5.	Dôsledne kontroluje dodržanie § 6 ods.1 písm. b) v prípadoch, keď investor nemôže zrealizovať na svojom pozemku požadovanú statickú dopravu.
6.	Vyjadruje sa k predkladaným materiálom, opatreniam a návrhom v oblasti statickej dopravy, ktoré môžu mať vplyv na príjmy a výdaje fondu.

§ 5
Rokovanie rady fondu

1.   Rada fondu statickej dopravy sa schádza podľa potreby, spravidla 1 krát za štvrťrok.
2. Zasadnutie rady zvoláva a vedie jej predseda. Predseda je povinný zvolať zasadnutie rady fondu do 7 pracovných dní aj v prípade, ak o to písomne požiada jedna tretina členov rady alebo starosta. Ak sa tak z akéhokoľvek dôvodu nestane, zvolá zasadnutie zástupca alebo starosta.
3. Program rokovania rady určuje jej predseda a v odôvodnených prípadoch ho môžu doplniť aj členovia rady tesne pred zasadaním. O doplnení programu sa hlasuje. Program môže byť zmenený alebo doplnený, ak s takýmto návrhom súhlasí nadpolovičná väčšina prítomných členov rady. Organizačné zabezpečenie rokovania rady fondu vykonáva tajomník rady.
4. Rada fondu je spôsobilá rokovať a uznášať sa, ak je prítomná nadpolovičná väčšina všetkých členov.
5. Uznesenie je prijaté, ak je schválené nadpolovičnou väčšinou prítomných členov. Každý člen rady má právo v zápisnici odôvodniť svoje stanovisko, ktoré nebolo väčšinou prijaté.
6. O každom zasadaní rady fondu sa spisuje zápisnica, ktorú zapisuje tajomník. Zápisnica je právoplatná až podpisom predsedu rady.

§ 6
Tvorba a evidencia fondu

1. Fond sa tvorí z týchto prostriedkov :
	a/	príjmy mestskej časti z vyhradeného parkovania v jej správe,
b/	príspevky investorov na riešenie statickej dopravy v prípade nevybudovania        potrebného počtu parkovacích miest v rámci svojho objektu na vlastnom alebo prenajatom pozemku,
	c/	účelové dary a iné príspevky od fyzických a právnických osôb,
	d/	príspevok z rozpočtu mestskej časti,
	e/	prebytok rozpočtu mestskej časti za uplynulý rozpočtový rok,
	f/	príjmy z podnikateľskej činnosti,
	g/	zostatok fondu z minulého rozpočtového roku,
	h/	iné príjmy.
2.	Prostriedky fondu sa vedú na osobitnom účte a evidujú sa osobitne. O stave účtu informuje radu fondu vedúci finančného oddelenia. Zariadenie zrealizované z prostriedkov tohto fondu, môže byť spoplatnené a takto získané príjmy sa spätne vrátia do fondu. 

§ 7
Použitie prostriedkov fondu

Prostriedky fondu možno použiť iba na financovanie alebo spolufinancovanie prípravy, uskutočnenie výstavby, prevádzky a údržby zariadení statickej dopravy v správe mestskej časti.

§ 8
Spôsob použitia prostriedkov fondu

1.	Prostriedky fondu môžu byť použité len so súhlasom rady fondu, jej uznesením a podpisom predsedu.
2.	Rada fondu má právo kontrolovať použitie a tvorbu prostriedkov, rokovať s investormi o dobrovoľnom príspevku na účel statickej dopravy. Týmto nie je dotknuté právo kontroly miestneho kontrolóra.
3.	Zostatok prostriedkov po finančnom zúčtovaní koncom roka prechádza do nového účtovného obdobia.
4.	Rada fondu aspoň raz do roka informuje miestne zastupiteľstvo o tvorbe a použití prostriedkov fondu.

§ 9
Účinnosť

Zrušuje sa Štatút fondu statickej dopravy z 8.2.2000. Tento štatút nadobúda účinnosť 30. októbrom 2007. 

     Milan Ftáčnik
          starosta